**Konfirmasjonens gave og mulighet**

Leiarskap, draumar, relasjonar og lagarbeid. Desse fire orda oppsummerer kort det eg tar med meg frå Konfirmantlederkonferansen i Uppsala, som eg fekk delta på med stipend frå Presteforeninga. Og sjølvsagt; god mat, flott konferanseplass (slottet i Uppsala), gode kolleger og eit godt avbrekk frå livet heime. Dessutan var det veldig fint å vera på konferansen midt mellom konfirmasjonshelgene her heime. Med fire glade konfirmasjonsgudstenester helga før kursstart mandag i bagasjen, og ei den kommande helga, var det lett å kjenna på glede i det vi skulle inn i; tre dagar med intensive foredrag, workshops og samtalar om konfirmantarbeidet.

**Konfirmasjon i dei nordiske landa**

Det ser ganske ulikt ut, og det største spriket er mellom Sverige og Danmark. Sverige har svært låge konfirmanttal, og dei manglar den ramma rundt det heile som vi har her i Norge (på godt og vondt); fest, familie, bunad, gaver osv. Svenskane kunne faktisk fortelja om konfirmantar som kom på undervisninga i smug, i frykt for å bli oppdaga av foreldra eller andre. Konfirmasjonen framstår altså på enkelte område som noko anna enn hjå oss. Som overgangsrite frå barn til vaksen har det mista sin verdi, der har markeringa av det å bli student overtatt. Vi kan vel (heldigvis!) ikkje seia at russetida i Noreg erstattar konfirmasjonen! Med framleis relativt høge konfirmasjonstal legg vi i Noreg oss ein stad mellom Danmark og Sverige. I og med at konferansen var i Sverige, var det sjølvsagt mest fokus på korleis tradisjonen er der, og det er nyttig å bli klar over korleis konfirmasjonen og konfirmasjonstida går føre seg i vårt og våre naboland. Slik kan vi også førebygga – og kanskje måtta førebu oss på – at tala går ned hjå oss også. Uansett korleis sjølve konfirmasjonstida er utforma, og uansett korleis statistikken ser ut; ungdommane våre er dei samme, med samme utfordringar, spørsmål, søken, lengt…

**… som konfirmantleiarar må vi *aldri* abdisera.**

Og det er her vi møter dei. Og det er her ei av utfordringane startar for enkelte av oss. Og eg trur vi ikkje kan snakka nok om akkurat dette her. For tenk tilbake til du var 14. Tenk på alt som skjedde, alt som var fint, utfordrande, alt som tok plass i hjernen din og hjartet ditt, alt du hadde å stri med; foreldre, skule, kjærleik, kropp, vener. Det er ikkje så rart at det av og til boblar litt over, at alt dette får sitt utløp i tverre tenåringar, i bråkete konfirmantar. Kenneth Nordgren, mangeårig prest, konfirmantleiar og lærar på Svenska kyrkans utdanningsinstitutt trekte parallellar til salen vi var i; Rikssalen på Uppsala slott. Her abdiserte dronning Kristina i 1654 under skandaløse omstende. Nordgrens budskap til oss var klart: som konfirmantleiarar må vi *aldri* abdisera. Det er enkelt, men verknadsfullt sagt, og det skapar ettertanke rundt eige arbeid. Kor lett er det ikkje for oss å seia «dei er umoglege», «dei berre bråkar», «dei er ikkje interessert». Det må vi faktisk *aldri* seia. Om konfirmantane skapar uro, er det, tenker eg, enten fordi dei har så mykje å tenka på at det ikkje der og då er plass for pugging eller påskevandring. Eller, om vi skal våga å tenka den tanken; kanskje er det fordi vi ikkje gjer det bra nok. At vi ikkje har planlagt godt nok, at vi ikkje har stilt oss inn på det vi skal. Å ha konfirmantar er både artig og «jobbigt», som dei seier på svensk. At noko er «jobbigt» betyr ikkje nødvendigvis at det ikkje også er kjekt. Men det krev oss, det krev heile oss, alle våre sider, alle våre evner. I konfirmasjonstida får vi brukt oss sjølve. Om vi lykkast, vil vi oppleva at konfirmantarbeidet kanskje er den arenaen der vi lærer mest og blir utfordra mest som prestar; om teologi, om oss sjølve, om formidling, om planlegging og nærvær, om å vera fleksibel.

**Og så må vi drøyma.**

Om vi ikkje har draumar for det vi driv med, kan vi i grunnen berre slutta. Kva vil vi at skal skje? Kor vil vi vera om tre år? Og korleis gjer vi det? Det var noko av det Lina Axelsson Kihlblom snakka om. Ho har jobba som rektor på ein skule med mange utfodringar og har erfaring i å snu både lærarpersonell og elevar frå defensiv tankegang til trua på at ein kan forandra verda bittelitt gjennom måten vi er, og måten vi jobbar på. Vi må faktisk drøyma litt. Då blir det også mykje kjekkare for oss sjølve. Konfirmasjonsarbeid er superviktig, og det er ein arena der vi prestane må øva oss i å elska å vera! Kvifor?

**Konfirmasjonarbeid er relasjonsbygging**

Fordi: Konfirmasjonarbeid er relasjonsbygging og gir enorme muligheter. Ikkje berre bygger vi relasjonar med konfirmantane sjølv. Vi bygger relasjonar med foreldre. Vi har eit år der svært mange av årets foreldrekull ofte er i kyrkja og følgjer godt med på kva som skjer, kva vi gjer, kva vi gir, til både dei og barna deira. I pedagogisk forskning kjem relasjonar langt oppe, ja svært ofte øverst, på lista over kva som må ligga i botnen for at læring skal skje. Og då tenker eg; då må det i alle fall vera slik i kyrkja, all den tid vi ikkje berre ynskjer å lærar bort ein eksakt kunnskap, men å skapa noko som varer evig i konfirmanten. Mi erfaring er også at når vi klarer å bygga relasjonar til konfirmantane, så oppdagar foreldra det ganske fort. At vi legg vekt på det sosiale på konfirmanttimane (hjå oss får dei servert eit måltid med god, sunn mat) er viktig. Det handlar om å bli sett, om å skapa ein følelse hjå konfirmanten av at «det er fint at du er her, vi har stelt i stand, vi kom i god tid, og no er vi klare til å ta imot deg». Det er så enkelt og så nært og konkret at det går rett heim også hjå ein konfirmant. Å komma ein stad å kjenna at ein er ønska – det er ikkje sikkert det skjer så ofte for konfirmanten. Desto viktigare at den kjensla blir skapt i kyrkja. For vi er alle heile menneske som treng å bli sett og tatt vare på.

**Det handlar mykje om lagarbeid**

om å vera eit godt lag i konfirmantarbeidet. Det handlar om å vera på kvarandre sine arenaer. Og dette er mi hjartesak i alt kyrkjeleg arbeid. For saman kan vi få til så uendeleg mykje meir enn det vi kan klara åleine på kvar vår tue. Saman kan vi heia på kvarandre, på kvarandre sine idear. Saman kan vi bera stolar, laga det fint, vi kan synga fleirstemt, vi kan hjelpa kvarandre, vi ser betre når vi er mange enn få. Eg er *så* positivt overraska over alt det fine lagarbeidet eg har opplevd i mitt snart fireårige presteliv. Saman er vi best. Og saman kan vi; diakonar, musikarar, kateketar og prestar skapa det beste vi kan gi våre konfirmantar. Og vi blir endå betre om vi bygger opp eit godt ungdomsleiarskap. Gode ungdomsleiarar som ynskjer å bruka av si tid i kyrkja er også ein viktig rekrutterings- og fellsskapsarena. Det er jo dei unge som er framtida – også i kyrkja.

**Konfirmantarbeid handlar om tru.**

Å ha tru på konfirmanten, å ha tru på oss sjølve, tru på at vi kan bety ei endring i konfirmantens liv, tru på at vi kan få vera reiskapar som kan vera med på å skapa tru hjå konfirmanten. Det handlar om å skapa livsmot, fellesskap og håp i ei tid med mange utfordringar. Friidrettsstjerna Carolina Klüft minna oss om dette: å sjå innover i oss sjølve, bli stadig betre – men også å løfta blikket utover til ei verd som treng oss, som treng framtid og håp.

«Han skal gi deg kraft til å leve, gi håp og framtidstro

Han har sagt «kom til meg du som strever, og jeg vil gi deg ro».

Han skal bevare deg fra alt ondt, gi deg styrke når du er svak.

Tross ditt svik, dine nederlag er hans nåde ny hver dag, ny hver dag.» Tore W. Aas